作者:張
標題:賀新郎
內容:邂逅非專約。記當年、林堂對竹，豔歌春酌。一笑乘鸞明月影，餘事丹青麟閣。待宇宙、長繩穿卻。念我中原空有夢，渺風塵、萬里迷長樂。愁易老，欠靈藥。別來幾度霜天鶚。壓紛紛、吞腥啄腐，狗偷烏攫。東晉風流兼慷慨，公自陽春有腳。妙悟處、不存毫髮。何日相從雲水去，看精神峭緊芝田鶴。書壯語，遍巖壑。